KOMISIJOS REGLAMENTAS (EB) Nr. 948/2009
2009 m. rugsėjo 30 d.
iš dalies keičiantis Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ir ypač į jo 9 ir 12 straipsnius,
kadangi:
(1)
Reglamentu (EEB) Nr. 2658/87 buvo nustatyta prekių nomenklatūra (toliau - Kombinuotoji nomenklatūra), tam, kad tuo pačiu metu atitiktų Bendrojo muitų tarifo ir Bendrijos užsienio prekybos statistikos bei kitų Bendrijos politikos krypčių, susijusių su prekių importu arba eksportu, reikalavimus.
(2)
Siekiant teisės aktų supaprastinimo, tikslinga atnaujinti Kombinuotąją nomenklatūrą ir supaprastinti jos struktūrą.
(3)
Būtina iš dalies pakeisti Kombinuotąją nomenklatūrą, kad būtų atsižvelgta į pasikeitusius su statistika ir prekybos politika susijusius reikalavimus, į pakeitimus, padarytus siekiant vykdyti tarptautinius įsipareigojimus, į technologijų ir prekybos pokyčius, ir į poreikį suderinti ar išaiškinti tekstus.
(4)
Pagal Reglamento (EEB) Nr. 2658/87 12 straipsnį, minėto reglamento I priedas turėtų būti pakeistas galutine Kombinuotosios nomenklatūros redakcija su autonominių ir konvencinių muitų normomis, nustatytomis pritaikius Tarybos arba Komisijos patvirtintas priemones, ir įsigalioti nuo 2010 m. sausio 1 d.
(5)
Šiame reglamente nustatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2658/87 I priedas pakeičiamas šio reglamento priedo tekstu.
2 straipsnis
Šis reglamentas įsigalioja 2010 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2009 m. rugsėjo 30 d.